Ukrainan katolinen yliopisto

Ukrainan katolinen yliopisto (ukr. Український католицький університет, Ukrajinskyi katolitskyi universytet) on yksityinen katolinen yliopisto Lvivissä, Ukrainassa. Yliopisto on sidoksissa Ukrainan kreikkalaiskatoliseen kirkkoon, jonka oppiin yliopisto on sitoutunut. Historia Yliopisto perustettiin 6. lokakuuta 1929, jolloin Lviv oli osa Puolaa. Siitä tuli Itä-Euroopan ensimmäinen katolilainen korkeakoulu ja alkujaan se toimi kreikkalaiskatolilaisen kirkon teologisena akatemiana. Neuvostoviranomaiset sulkivat yliopiston vuonna 1944. Yliopiston kansleri ja kreikkalaiskatolisen kirkon johtaja Josyf Slipyi karkotettiin ensin Siperiaan ja vuonna 1963 kokonaan Neuvostoliitosta. Hän päätyi lopulta Roomaan, jossa hän organisoi etupäässä teologian opintojen jatkamista ja valmistautui siihen, että yliopisto palaisi vielä jonakin päivänä Ukrainaan. Ukrainaan yliopisto palasi vasta vuonna 1994. Nykyisen nimensä yliopisto sai vuonna 2002. UKU:n opiskelijat olivat ensimmäisten joukossa vastustamassa autoritarismia, mikä johti vuonna 2004 oranssiin vallankumoukseen. Organisaatio Yliopisto koostuu kuudesta tiedekunnasta: Humanistinen tiedekunta Soveltavien tieteiden tiedekunta Terveystieteiden tiedekunta Lvivin kauppakorkeakoulu Sosiaalitieteellinen tiedekunta Teologian ja filosofian tiedekunta Yliopiston rehtorina toimii piispa Borys Gudzjak. Yliopiston kanslerina toimii Svjatoslav Ševtšuk, joka on myös Ukrainan kreikkalaiskatolilaisen kirkon suurarkkipiispa. Oppilaita yliopistossa on hieman yli 2100. Henkilökuntaa yliopistossa on yhteensä 896, joista 4 % kuuluu papistoon. Yliopisto ei saa rahallista tukea Ukrainan valtiolta, vaan rahoittaa toimintansa yksityisten lahjoitusten ja opiskelijoilta kerättävien lukukausimaksujen turvin. Lahjoituksia tulee Ukrainan lisäksi myös muualta Euroopasta, Yhdysvalloista ja Kanadasta. Lukukausimaksujen suuruus on alkaen 28 000 hryvniaa per vuosi. Lähteet Aiheesta muualla Kuvia tai muita tiedostoja aiheesta Ukrainan katolinen yliopisto Wikimedia Commonsissa Viralliset sivut (Arkistoitu – Internet Archive) (ukrainaksi)